Hollannin Vapauspuolueen johtaja Geert Wilders yritti järjestää profeetta Muhammed -aiheisen pilakuvakilpailun Hollannin parlamentin tiloissa, mutta joutui perumaan tilaisuuden turvallisuusuhkiin vedoten. Wilders ilmoitti kilpailun peruuntumisesta torstaina.

Anti-islamistinen ja maahanmuuttovastainen Vapauspuolue sai edellisissä Alankomaiden parlamenttivaaleissa 13,1% äänistä, nousten maan toiseksi suurimmaksi puolueeksi.

Lausunnossaan hän nosti esille, kuinka hän ei halua viattomien ihmisten tai Hollannin valtion joutuvan kärsimään kilpailun vuoksi, mutta henkilökohtaisella tasolla Wilders aikoo jatkaa toimiaan islamia vastaan.

”Väitteeni islamin suvaitsemattomasta luonteesta on jälleen todistettu oikeaksi,” Wilders sanoi.

Profeetan kuva kirvoittaa vastareaktioita

Wildersin kilpailu sai kipakan vastaanoton niin Hollannissa kuin ympäri maailmaa. Alankomaiden parlamentti irtisanoutui kilpailusta, mutta antoi Wildersille luvan järjestää sen parlamentin tiloissa sananvapauteen vedoten.

Aiemmin tällä viikolla Alankomaiden poliisi pidätti 26-vuotiaan miehen, joka oli uhannut hyökätä Wildersin kimppuun kilpailun vuoksi.

Pakistanissa tuhannet ihmiset kokoontuivat islamistipuolue Tehreek-e-Labbaikin järjestämälle marssille, missä vaadittiin Pakistania ja muita islamistisia valtiota katkaisemaan kaikki välit Alankomaiden kanssa.

Afganistanissa Taleban oli kannustanut afgaanisotilaita hyökkäämään torstaina hollantilaisten NATO-joukkojen kimppuun kostona jumalanpilkallisesta hyökkäyksestä kaikkia muslimeja vastaan.

Profeetta Muhammedin kuvat ovat perinteisen islamistisen tulkinnan mukaan äärimmäisen loukkaavia. Kansainvälisesti eri lehtien toteuttamat Muhammed-pilakuvat ovat aiheuttaneet voimakkaita reaktioita muslimien keskuudessa.

Vuonna 2005 tanskalainen Jyllands-Posten julkaisi Muhammed-pilakuvia. Tämä johti mielenosoitusten aaltoon ympäri muslimimaailmaa ja lehden päätoimittaja sekä pilapiirtäjä joutuivat lukuisten murhayritysten kohteeksi.

Vuonna 2015 pariisilainen Charlie Hebdo -lehti julkaisi omat Muhammed-pilakuvansa, jonka johdosta islamistinen terroristiryhmä hyökkäsi lehden toimitukseen ja tappoi 12 ihmistä.

Lähteet: Reuters, Telegraph